ተቃዋሚ የፖለቲካ ፓርቲዎች ግብጽ  የህዳሴውን  ግድብ  ለማደናቀፍ ማቀዷን ተቃወሙ
 በኢትዮጵያ በሰላማዊ መንገድ እየተንቀሳቀሱ የሚገኙ ሶስት ተቃዋሚ የፖለቲካ ፓርቲዎች የህዳሴው ግድብን ለማደናቀፍ ግብጽ የወጠነችውን ተግባር እንደሚቃወሙ አስታወቁ። የመድረክ፣ የቅንጅት ለአንድነትና ለዴሞክራሲ እና  የመኢብን ፓርቲዎች ኃላፊዎች ለዋልታ እንደገለጹት ፓርቲዎቻቸው ለአገሪቱም ሆነ ለህዝቦቿ በማይጠቅም እንቅስቃሴ ውስጥ ተሳታፊ እንደማይሆኑ ተናግረዋል።ፓርቲዎቹ በአባይ ወንዝ ላይ እየተገነባ ያለው የህዳሴው ግድብ የህዝብ ሀብት በመሆኑ የግድቡን ግንባታ  ለማስተጓጎል የሚሹ ሀይሎችን እንደሚቃወሙ  ገልጸዋል።የመድረክ  የህዝብ ግንኙነት ኃላፊ ፕሮፌሰር በየነ ጴጥሮስ የግብፅ ፖለቲከኞች በኢትዮጵያ ውስጥ ያሉ የተቋዋሚ የፖለቲካ ፓርቲዎችን በመደገፍ  የህዳሴውን ግድብ  ግንባታ እንዲስተጓጎል እናደርጋለን ማለታቸው የተሳሳተ ነው ብለዋል።የቅንጅት ለአንድነትና ዴሞክራሲ ፓርቲ ፕሬዚዳንት አቶ አየለ ጫሚሶ በበኩላቸው ፓርቲያቸው የህዝብን ጥቅም በሚነኩ ማንኛውም እንቅስቃሴ ላይ እንደማይሳተፍ አስታውቀዋል።የግብፅ ፖለቲከኞች እያቀረቡ ያሉትን የተሳሳተ ሀሳብ ፓርቲያቸው እንደማይቀበልና በጥብቅ እንደሚቃወሙም   አቶ አየለ ጫሚሶ ተናግረዋል።የመኢብን ፕሬዚዳንት አቶ መሳፍንት ሽፈራው  በበኩላቸው  ፓርቲያቸው  ለህዝብ ጥቅም የሚካሄደውን የህዳሴው ግድብ ግንባታ ከፍፃሜ ለማድረስ የሚጠበቅበትን እንደሚወጣና ድጋፉን አጠናክሮ እንደሚቀጥልም ተናግረዋል።ሰሞኑን የግብፅ መንግስትና ፖለቲከኞች በአባይ ወንዝ ላይ የሚካሄደውን የህዳሴውን ግድብ ግንባታ ለማስተጓጎል በኢትዮጵያ ውስጥ ያሉ ተቃዋሚ የፖለቲካ ፓርቲዎችን መጠቀም  እንደ አንድ አማራጭ ለመጠቀም ማቀዳቸው  በቀጥታ የቴሌቪዥን ስርጭት  መተላለፉ የሚታወስ ነው።  